ועדת הכלכלה, כנסת 23, פרוטוקול מספר 93, 2020-10-25 10:00

יעקב מרגי: בוקר טוב לכולם, אני מתכבד לפתוח את ישיבת ועדת הכלכלה של הכנסת.

יעקב מרגי: 25 באוקטובר 2020, ז' בחשוון תשפ"א.

יעקב מרגי: הנושא על סדר-היום: הצעת תקנות התעבורה (תיקון מס' ), התשפ"א–2020, בדבר אבטחת מטענים.

יעקב מרגי: משרד התחבורה, אתם רוצים לתת לנו רקע?

יעקב מרגי: איך נולדו התקנות?

יעקב מרגי: למה נולדו התקנות?

יעקב מרגי: מה הצורך?

אבנר פלור: אני סמנכ"ל תנועה ומטפל בכל נושא הרכב והרישוי במדינת ישראל.

אבנר פלור: התקן והתקנה הזאת נולדו במהלך השנים.

אבנר פלור: היו תאונות ומקרים שבהם המטען נשמט מהרכב או שנתפסו משאיות כאלה ואחרות שקשרו מטען ברשלנות ולא באופן מקצועי ואיכותי.

אבנר פלור: במהלך השנים היו מספר טיעונים וכתבי הגנה בבתי המשפט שעלה הנושא הזה של מטענים.

אבנר פלור: רק לאחרונה, בחודשים האחרונים, היה מקרה שבו רכב להובלת מטען לציוד חריג, פסק דין בראשי, ושם כתב השופט: אולם כפי שעלה מחומר החקירה בתיק, ואף צוין, לתקנה זו לא היו כאמור תקנות או תקן מחייבים, הקובעים את קשירת המטען.

יעקב מרגי: מזל שהיה לו עורך דין טוב.

אבנר פלור: בשבועיים האחרונים פורסם דוח מבקר המדינה בנושא הזה של ריתום המטענים.

יעקב מרגי: ממתי פסק הדין הזה?

אבנר פלור: ינואר 2020.

אבנר פלור: היה גם דוח מבקר המדינה שדן בנושא הזה.

אבנר פלור: במהלך השנתיים האחרונות - - -

יעקב מרגי: אני מודה לכם על הכנות.

יעקב מרגי: אם לא היה דוח מבקר והיה פסק דין, יכול להיות - - -

אבנר פלור: אמרתי שהתחלתי לפני.

אבנר פלור: כבר שנתיים אנחנו בתהליך עבודה של הכנסת תקן ישראלי.

אבנר פלור: צריך להבין שמדובר פה בנושא מאוד מאוד מורכב.

יעקב מרגי: החיים מורכבים, אחי.

אבנר פלור: נכון.

אבנר פלור: זה נושא מאוד מורכב.

אבנר פלור: עבדנו ורצינו להביא לוועדה דרישות של תיקוני תקנות מושלמות עד כמה שניתן, כי זה יחייב הכשרת הנהגים וגם הרכב עצמו מחויב להיות עם כל אמצעי הריתום.

אבנר פלור: עשינו את זה ביחד, בצוות עבודה משותף – יושב פה יושב-ראש מועצת מובילים, גבי בן הרוש – הרלב"ד, המשטרה, משרד העבודה, הגורמים הפנימיים של המשרד, ונתנו מענה עד כמה שניתן, גם בהיבט של הכשרת הנהגים, גם בהיבט של הרכב.

אבנר פלור: אני מקווה שנעביר את זה כמה שיותר מהר.

אבנר פלור: תודה.

יעקב מרגי: גבי, אתה רוצה להגיד כמה מילים לפני שנתחיל את התקנות?

גבי בן הרוש: תודה רבה על הזימון לדיון הדחוף.

גבי בן הרוש: התחלתי לעקוב אחרי אדוני היושב-ראש - - -

יעקב מרגי: גם אנחנו עוקבים אחריך.

יעקב מרגי: ..

גבי בן הרוש: יש לי הרבה שנים בדיוני הוועדה.

גבי בן הרוש: למה שאמר אבנר, לא השנתיים והפסק דין.

גבי בן הרוש: אני מדבר כבר מ-2002, על ועדת סגיס וועדות אחרות בכנסת, האחרונה בהן, איתן כבל ב-2016, והייתי בטוח שאנחנו נעשה מהלך, נשנה את המצב החמור הזה ונוריד את הקטל.

גבי בן הרוש: לא יעלה על הדעת שברכב ציבורי וכבד אנחנו מעורבים ב-30% בעשור האחרון, עד 100-90 הרוגים בשנה.

גבי בן הרוש: אי-אפשר להמשיך עם המגפה הזאת.

גבי בן הרוש: כשאני בא ומסת

גבי בן הרוש: כל – ועזרתי למשרד העבודה ומשרד התחבורה בהכנת כל החומרים המקצועיים, כל אותם התכנים – כל הזמן מדברים, אדוני, על הגורם האנושי.

גבי בן הרוש: הגורם האנושי שמקבל את הרישיון לצערי – אבנר ואבי, ואנחנו פה כבר מכרים ותיקים, מכירים הרבה שנים – לא מקבל אפילו הכשרה בסיסית מינימלית ברכב הכבד ובאוטובוס, ואז אנחנו מוצאים אותו או בצומת הבא או חלילה במקום אחר.

גבי בן הרוש: אני מקווה שאנחנו פה נתקדם.

גבי בן הרוש: קודם כול הבחירות עיכבו, אחר כך הקורונה.

יעקב מרגי: היה שיתוף פעולה אתכם.

יעקב מרגי: האם אתם מברכים על התקנות?

גבי בן הרוש: חד-משמעית.

גבי בן הרוש: אדוני, פניתי אליך במכתב וגם לשרה.

גבי בן הרוש: הגיע הזמן.

גבי בן הרוש: אנחנו רוצים להיות שותפים במניעת הקטל בכבישים.

יעקב מרגי: כל הכבוד.

יעקב מרגי: תודה רבה.

יעקב מרגי: בואו נתחיל בתקנות.

יעקב מרגי: תוך כדי הקראה, נשמע אם יהיו הערות לאורחים שלנו בזום או לחברי הכנסת בהמשך.

יעקב מרגי: נתחיל עם הקראה של התקנות.

דוד טמיר: תקנות התעבורה (תיקון מס'...), התשפ"א–2020

מרב תורג'מן: תעשה הפסקה.

מרב תורג'מן: יש תקלה בזום.

יעקב מרגי: רבע שעה הפסקה.

יעקב מרגי: אנחנו שותפים לרצון לתקן את התקנות האלה, ואנחנו חושבים שזה חשוב מאוד.

יעקב מרגי: נתכנס פה ב-10:25.

יעקב מרגי: אני מחדש את הישיבה.

יעקב מרגי: אתה רוצה לקרוא שוב את סעיף 1, כדי שיוכלו האורחים שלנו בזום להתייחס?

יעקב מרגי: האם יש הערות לתקנה הראשונה?

גבי בן הרוש: אין בעיה, אנחנו מכסים את המטען.

גבי בן הרוש: העניין הוא שחלק ניכר לא מכסה עד הסוף.

גבי בן הרוש: הכיסוי בחלק האחורי רופף.

גבי בן הרוש: בכביש הערבה הייתה תביעה על 100 מיליון שקל.

אבנר פלור: לכן הכנסנו את ההגדרה הזאת.

גבי בן הרוש: ההיגיון אומר לכסות, אם זה גרעינים או תפזורת, בצורה הרמטית, נקודה.

מרב תורג'מן: אני מניחה שהתקן מתייחס לעניין הזה של כיסוי המטען באופן הרמטי.

מרב תורג'מן: נכון?

דוד טמיר: פרק ד' לתקן.

יעקב מרגי: קודם כול, חובת כיסוי.

יעקב מרגי: אם לא היו התקלות האלה, יש חובת כיסוי בחוק?

דוד טמיר: בתקנה 1 תיקנו את ההגדרה של מטען בתפזורת.

דוד טמיר: כיום ההתייחסות למטען בתפזורת מופיעה בתקנה 86 לתקנות התעבורה.

דוד טמיר: עשינו תיקון של הנוסח והבהרה של ההגדרה מהו מטען בתפזורת, שזה בהתאם, והחלנו את הוראות התקן גם על מטענים מהסוג הזה.

יעקב מרגי: עד כאן יש הערות?

נועם בגיינסקי: למשטרה אין, כבוד היושב-ראש.

יעקב מרגי: אם אין עוד הערות, אנחנו נאשר.

יעקב מרגי: נצביע על תיקון תקנה 1 – מי בעד?

יעקב מרגי: בעד – 1

יעקב מרגי: נמנעים – אין

יעקב מרגי: תרתי משמע פה אחד.

יעקב מרגי: אין מתנגדים, אין נמנעים.

יעקב מרגי: תיקון תקנה 1 – אושר.

יעקב מרגי: נעבור לתיקון תקנה 85, 2.

יעקב מרגי: תסביר עכשיו מה קראת בקצרה.

דוד טמיר: אני אפנה את המשתתפים בדיון להוראת תקנה 85(א)(4), שאותה אנחנו מתקנים.

דוד טמיר: עד היום למעשה הייתה הוראה כללית ללא דרישות מהותיות ספציפיות באשר לאופן עיגון ואבטוח מטענים לרכב.

דוד טמיר: וכאן, בתיקון שאנחנו עושים, אנחנו מחייבים או מטמיעים את הוראות התקן הישראלי לאבטחת מטענים, כחלק מהחובות בהובלת מטען ברכב מסוג N2, N3 ו-O, כאשר N2, N3, זה משאיות ו-O זה גרורים.

יעקב מרגי: האם התקן הזה קיים?

דוד טמיר: התקן קיים, פורסם בדצמבר 2015, למיטב זכרוני.

דוד טמיר: מפורסם גם באתר האינטרנט של מכון התקנים, ששם ניתן להיכנס לתקן בתשלום.

דוד טמיר: נמצא גם במשרדי אגף הרכב.

דוד טמיר: בהמשך גם נסביר שמשרד התחבורה בשיתוף הרלב"ד ובשיתוף מועצת המובילים הכין למעשה ספר שמנחה את כלל הציבור על איך מיישמים את הוראות התקן, שזה אמור להיות הספר שמנגיש את הוראות התקן לציבור הרחב, שאמור ליישם את הוראות התקן הלכה למעשה.

יעקב מרגי: זאת אומרת, עד היום התקן הזה היה רשות.

דוד טמיר: אמת, וולונטרי.

דוד טמיר: כבוד היושב-ראש צודק.

דוד טמיר: עד היום למרות שהתקן פורסם בשנת 2015 למעשה לא הוטמע ולא הפך להיות מחייב לפי הוראות הדין, וזאת המלאכה החשובה של התיקון הזה שמטמיע את ההוראות.

יעקב מרגי: התייחסויות לתיקון תקנה 85.

נועם בגיינסקי: אדוני היושב-ראש, לגבי הסעיף שעכשיו דיברנו עליו, אין לנו התנגדות, אבל לגבי החוברת, אני יכול להגיד לך, אדוני, שבעבר העברנו לרלב"ד התייחסויות ובקשות לתיקון, כי לטעמנו החוברת חסרה.

נועם בגיינסקי: אם תרצה שאני אתן לך דוגמאות למה אני מתכוון, אני אתן, אבל לדעתנו החוברת חסרה, ולכן - - -

יעקב מרגי: מה שמחייב אותנו זה התקנות שנתקן.

מרב תורג'מן: זה מחייב.

מרב תורג'מן: הספר הוא בעצם המלצה, אדוני.

אבנר פלור: הוא כלי עזר.

יעקב מרגי: אם יוצאות מהדורות, כדאי להתייחס להערות של נצ"מ נועם.

יעקב מרגי: אם ההערות שלו תואמות את התקנות שאנחנו מתקנים עכשיו ואת התקן - - -

נועם בגיינסקי: כבוד היושב-ראש, אם אפשר להעיר עוד הערה, התקן הוא תקן מאוד מאוד לא פשוט במובן של ההבנה.

נועם בגיינסקי: אני ההדיוט, האדם הפשוט, הנהג, או בעל חברה, או קצין בטיחות בחברה שרוצה לדעת מה התקן, למה התקן מחייב אותי, איך לרתום מטען, איך אני עושה את זה, הוא מאוד מאוד לא ברור ולא קריא.

נועם בגיינסקי: התקן, רובו בנוי על נוסחאות מתמטיות, וצריך לקחת מהנדס לגבי חומרים וחוזקים וכוחות שפועלים על המטען ועל הרכב ולחשב את הדברים.

נועם בגיינסקי: ולכן הרלב"ד לקחה יוזמה, כבודו, ופרסמה את החוברת הזאת כדי להנגיש או לנסות להנגיש את התקן לשפת העם, שאם מחר מישהו רוצה לרתום מטען, הוא יוכל לפתוח חוברת ולהבין איך הוא צריך לעשות את זה נכון.

נועם בגיינסקי: אני אומר את זה כמי שאמון על האכיפה, אנחנו רוצים שגם השוטרים שלנו מחר ידברו את אותה שפה כמו הנהגים, כשהם באים לבדוק אם המטען רתום כמו שצריך, ושלא יהיה עכשיו העניין הזה של "אתה הבנת ככה", "אני הבנתי אחרת", ועכשיו אנחנו צריכים לרוץ כל הזמן לבתי משפט.

נועם בגיינסקי: מהמקום הזה העברנו לרלב"ד את ההתייחסויות שלנו ואת ההערות שלנו איך לשפר ולחייב - - - כדי שנדבר כולנו את אותה שפה.

יעקב מרגי: הבנתי.

יעקב מרגי: החוברת, כפי שהיא היום, היא תפריע?

יעקב מרגי: היא תהווה מכשול?

יעקב מרגי: לפרסם אותה?

יעקב מרגי: לא לפרסם אותה?

יעקב מרגי: מה אתה אומר לי?

נועם בגיינסקי: החוברת, כמו שהיא היום, היא לא מפריעה והיא לא מכשול, היא פשוט לא נותנת שום דבר במובן הזה שאני, כשוטר, לא יודע עדיין איך אתה צריך לרתום את המטען, ועכשיו אני צריך להתווכח עם הנהג אם הוא כן רתם נכון או לא נכון, כי החוברת - - -

יעקב מרגי: אין בעיה.

יעקב מרגי: אני ממליץ לך, נצ"מ נועם, כדי שלא יהיו ויכוחים וכל פעם הוא ימצא את עצמו בבתי המשפט, לאור התקנות שאושרו היום – אני ממליץ שמשטרת ישראל תוציא חוברת לשוטרים איך זה צריך להיראות ותעביר העתק גם להם, כדי שילמדו ממנה.

נועם בגיינסקי: העניין, כבודו, שמשרד התחבורה שאמון על החוקים אמור להוציא לכל עם ישראל, גם לשוטרים, גם לנהגים, גם לחברות את הכלים של איך לרתום, כדי שאנחנו, משטרת ישראל, לא נמציא איזה גלגל.

יעקב מרגי: תודה.

יעקב מרגי: התייחסות.

אבנר פלור: קודם כול, התקן הישראלי שהוכן – נועם גם היה חבר בצוות העבודה שם – התקן הישראלי הוא מורכב, אבל הוא גם כולל מדריך יותר פשוט.

יעקב מרגי: אני רוצה להיות יותר יעיל, יותר אפקטיבי וחותך.

יעקב מרגי: אתה מכיר את ההערות שהוא שלח לרלב"ד?

אבנר פלור: לא ראיתי אותן, אבל אין בעיה.

אבנר פלור: נראה את ההערות ונטמיע אותן בחוברת.

יעקב מרגי: תודה.

יעקב מרגי: זהו.

יעקב מרגי: זה מה שרציתי.

יעקב מרגי: תודה, לא צריך לפתוח יום לימודים ארוך.

מאיר אלרם: אני יוצא הרלב"ד, אני פרשתי לגמלאות, ואני עמדתי בראש הצוות שריכז את העבודה, וגם מול החוברת שהוצגה לך, אדוני.

יעקב מרגי: תקנה 85 – יש לך הערות?

מאיר אלרם: אני רוצה רק להתייחס למה שאמר נצ"מ בגיינסקי.

מאיר אלרם: בספר "הדרך" שהוצג לך, בעמודים 70 עד 73, אנחנו – מי שסייע בידי, חנניה אפנג'ר ממשרד התחבורה, גם הוא פרש לגמלאות – אנחנו הכנסנו טבלה.

מאיר אלרם: טבלה חד חד ערכית, על מנת לסייע למשטרה לאכוף, ועל מנת שהדברים יהיו בהירים, איך צריך לרתום כל מטען.

מאיר אלרם: ואת זה עשינו לבקשת המשטרה.

מאיר אלרם: אתה יכול להסתכל ולראות, עשינו את זה לבקשת המשטרה.

מאיר אלרם: מה שצריך לעשות זה על בסיס הטבלה הזאת.

מאיר אלרם: פשוט להכניס ולהבנות את חוברת נוהלי אישום, ואני חושב שהדברים בהירים מספיק, לטעמי בכל אופן.

יעקב מרגי: תודה רבה לך.

יעקב מרגי: הערות נוספות.

ארנון לוי: אני מטעם איגוד קציני הבטיחות.

ארנון לוי: בגדול, החוברת הזאת טובה, יפה ואיכותית.

ארנון לוי: אבל אנחנו, כמשתמשים, הנהגים, עובדי החברות, קודם כול, לא קיבלנו את החוברת, לא כולם יודעים, לא כולם מכירים ולא כולם קיבלו את החוברת או את התקנה, מה שדיברנו.

יעקב מרגי: אני אדאג שיפיצו את זה ב"קרביץ".

יעקב מרגי: ..

ארנון לוי: הנהגים עצמם לא יודעים.

ארנון לוי: לא קיבלו ולא יודעים.

ארנון לוי: המשטרה יכולה לקבל ולאכוף - - -

יעקב מרגי: תקנה 85 – יש לך הערות?

יעקב מרגי: מצאנו את עצמנו דנים על החוברת עכשיו.

יעקב מרגי: למה הוצאתם חוברת?

ארנון לוי: היא לא ישימה.

יעקב מרגי: למה הוצאתם חוברת?

יעקב מרגי: אני לא מבין.

ארנון לוי: אני אומר שאותו נהג שנוסע עם העריסה שקושרת את הצינורות, אם הוא נוסע בהובלה, הוא יחשוב פעמיים, כי הוא צריך לחזור חזרה.

ארנון לוי: ואיפה הוא יזרוק את העריסות?

ארנון לוי: הוא צריך לחשוב מבחינה כלכלית.

ארנון לוי: הוציאו חוברת, הוציאו הוראות, זה דבר טוב וחשוב, אבל צריך קודם להדריך את הנהגים, להדריך את החברות.

יעקב מרגי: אני מנומס בתחילת הדיון.

יעקב מרגי: מרגע זה כל הדוברים, כשאני אשאל מי יש לו הערות לתקנה שקראנו, אני לא אתן להתבטא, אלא רק על התקנה.

יעקב מרגי: אתה שואל עכשיו שאלות כאילו עכשיו תיקנו את כל התקנות.

יעקב מרגי: זה סתם דיון סרק שיחזור על עצמו בתקנה הספציפית, וחבל.

יעקב מרגי: תודה.

מרב תורג'מן: כקצין בטיחות – אולי זו שאלה מקצועית מדי ולא משפטית – אבל כקצין בטיחות, התקן הזה פורסם כבר ב-2015, לכאורה יכולתם לפעול על פיו.

מרב תורג'מן: והשאלה היא, האם פעלתם על פי התקן?

ארנון לוי: לדעתי רוב הנהגים לא עובדים על פי החוברת או רוב החברות לא עובדות על פי החוברת.

מרב תורג'מן: התקן.

מרב תורג'מן: אני לא מדברת על החוברת, אני מדברת על התקן הרשמי.

ארנון לוי: על פי התקן הרשמי, למשל ריתום עריסות, דוגמה הכי פשוטה, צריך לעשות עריסות – אתם חושבים שבחברות יש עריסות?

יעקב מרגי: תודה.

יעקב מרגי: ככה זה כשזה רצוני ולא מחויב על פי התקנות והחוק.

אבנר פלור: אדוני, אם אפשר, על החוברת עם 85.

יעקב מרגי: חכה עם החוברת.

יעקב מרגי: בבקשה, אדוני.

מרדכי מעיין: אני מטעם ההתאחדות.

מרדכי מעיין: בנושא של התקנות, דיברנו עם משרד התחבורה כשהם התכוונו להפוך את התקן הזה למחייב דרך התקנות או רשמי.

מרדכי מעיין: דיברנו עם דלית רגב והסכמנו שצריך לעשות רוויזיה על התקן כי הוא לא מתאים לכל סוגי ההובלות.

מרדכי מעיין: בעקבות ההסכמה עם דלית, הגשנו למכון התקנים רוויזיה מסודרת של התקן ואמור להתקיים דיון עם מכון התקנים.

מרדכי מעיין: מה שאני מבקש זה רק דבר אחד, שהתקנות לא יצאו לפני שהרוויזיה תאושר, כי כמו שאמרתי, הן לא ישימות לגבי חלק גדול מהמטענים ודלית יודעת את זה.

מרדכי מעיין: זו הערה מהותית וחשובה מבחינת הפרוצדורה של האישור.

יעקב מרגי: התקנות לא עונות לסוג המשאיות שאתה מדבר עליהן?

מרדכי מעיין: לא התקנות, אלא התקן, שהוא תקן לא מחייב היום והוא לא רשמי, הוא לא מתאים לכל סוגי ההובלות.

מרדכי מעיין: אני יכול להביא דוגמה אם אתה רוצה.

מרדכי מעיין: למשל משאית שמובילה משקאות, ויש לה וילונות בצדדים והיא גם מוטה.

מרדכי מעיין: אין שום סיבה לרתום את המטענים.

מרדכי מעיין: דרך אגב, גם הבאנו דוגמאות מחו"ל, כדי לחזק את הטענות האלה, והם גם קיבלו את זה.

יעקב מרגי: מה הזווית של ההטיה?

יעקב מרגי: מה הזווית של המשטח?

מרדכי מעיין: ההטיה של - - -

יעקב מרגי: תאמין לי שראיתי בחיי משאיות של משקאות.

יעקב מרגי: מה זווית המשטח?

יעקב מרגי: מי קבע את הזווית אל מול סיבובים ומהירויות?

מרדכי מעיין: מול תקנים מחו"ל.

מרדכי מעיין: מה שאנחנו מבקשים זה לאמץ את התקנים המקובלים בעניין הזה גם לגבי חו"ל.

מרדכי מעיין: והגשתי, כמו שאמרתי, רוויזיה מסודרת דרך התאחדות התעשיינים, ואמור להתקיים דיון במכון התקנים.

יעקב מרגי: תודה.

יעקב מרגי: שמענו את ההערה.

יעקב מרגי: נשמע התייחסות.

יעקב מרגי: עוד הערות?

יעקב מרגי: אבנר, תתייחס בקצרה.

יעקב מרגי: לא נעשה יום לימודים ארוך על כל דבר.

יעקב מרגי: מיצינו את החוברת.

אבנר פלור: זה אחד.

אבנר פלור: דבר שני, לגבי התקן הישראלי שהוא מדבר עליו.

אבנר פלור: אם רואים לנכון לעדכן את התקן, ממילא זה מתעדכן.

אבנר פלור: אנחנו מפנים לתקן.

אבנר פלור: אם התקן מתעדכן, אז גם זה מתעדכן באופן אוטומטי.

יעקב מרגי: מה יש לך להגיד על המשאיות של המשקאות?

אבנר פלור: ההתייחסות נמצאת בחוברת.

אבנר פלור: כמה שפחות המצאות ישראליות ייחודיות.

אבנר פלור: כמה שיותר קרוב לאירופה זה התקן.

יעקב מרגי: הם צריכים רתמה?

אבנר פלור: כן.

אבנר פלור: יש את זה - - -

גבי בן הרוש: ברשותך, אימצנו את התקינה של אירופה באוקטובר 2015.

גבי בן הרוש: לנו כמעסיקים החוברת הזאת זה עלויות, זה השקעות, אבל אין ברירה, צריכים לרתום את המטענים - -

יעקב מרגי: כל הכבוד.

יעקב מרגי: זה לא מובן מאליו.

גבי בן הרוש: - - אין פה הנחות.

גבי בן הרוש: מי שדיבר פה לצערי השתתף בפיילוט, ושאלנו: יש לכם הערות לפני שנגיע לכנסת?

גבי בן הרוש: אנחנו מדברים על חיי אדם.

יעקב מרגי: תודה.

יעקב מרגי: מי בעד אישור תיקון תקנה 85?

מרב תורג'מן: אדוני, זה 85, רק פסקה (1).

יעקב מרגי: אין מתנגדים.

יעקב מרגי: אין נמנעים.

יעקב מרגי: אושרה.

יעקב מרגי: אישור התיקון עבר.

יעקב מרגי: פסקה (2) של תקנה 85.

יעקב מרגי: תסביר.

דוד טמיר: זה איסור פלילי נוסף שאנחנו קובעים במסגרת התקנות האלה, כאשר האיסור הוא על הובלת מטען ברכב מסוג N3, שזה רכב מעל 12 טון.

דוד טמיר: איסור על הובלת מטען על ידי נהג שלא עבר השתלמות.

דוד טמיר: כאשר למעשה החשיבות בקיום ההשתלמות, זו הדרך שלנו להנגיש את הוראות התקן ולוודא שכל מי שמוביל מטען ברכב מעל 12 טון בשלב ראשון יעבור השתלמות שתנחה אותו באשר להוראות התקן ומה הוא נדרש כאשר הוא מוביל מטען ברכב.

יעקב מרגי: כשאתה אומר "השתלמות", זה מעבר להסמכה ברישיון?

דוד טמיר: ביחס לנהגים שכבר יש להם רישיון, אכן.

דוד טמיר: מדובר בהשתלמות חדשה של שמונה שעות, שהם יקבלו את תמצית הוראות התקן.

יעקב מרגי: הסמכה חדשה, רישיון חדש.

דוד טמיר: מי שמקבל את הרישיון לאחר כניסתן של התקנות האלה לתוקף כבר יעבור השתלמות במסגרת הרישיון.

יעקב מרגי: יש כבר סיליבוס של ההשתלמות הזאת?

אבנר פלור: כן, יש סיליבוס במסגרת - - -

יעקב מרגי: אני לא צריך לחלוב את המידע.

יעקב מרגי: תנו סקירה.

יעקב מרגי: כשאתם כותבים "השתלמות", תנו סקירה על ההשתלמות.

אבנר פלור: הכנו ביחד עם גבי והגורמים הנוספים, רלב"ד וכו', הכנו את מערכי השיעור.

אבנר פלור: מערכי השיעור כוללים את התקן לאותם נהגים ולאותם קציני בטיחות וכל אלה שעוסקים בנדון, נושא של חקירה לעומק של תאונות דרכים, זאת אומרת, שיראו ממש ויזואלית, איך היה, מה היה בתאונות.

אבנר פלור: ההשתלמויות האלה יעברו במכללות, בפיקוח של משרד העבודה.

אבנר פלור: סיכמנו איתם את זה – ומחמוד נמצא כאן – שבפברואר 2021 זה יהיה ערוך ומוכן, כלומר, שיתחילו אותן השתלמויות.

אבנר פלור: התקנה אמורה להיכנס לתוקף מבחינה פלילית בינואר 2022.

אבנר פלור: במהלך השנה הזאת יבצעו את ההשתלמויות, יבצעו את כל מה שנדרש.

אבנר פלור: זאת הכוונה.

יעקב מרגי: אני אדם של מספרים.

יעקב מרגי: יש תקן חדש.

יעקב מרגי: גבי, כמה נהגים מעל 12 טון יש היום בשוק?

גבי בן הרוש: אנחנו מדברים מעל 12 טון, שזה דרגה C, שיש מעל 140,000.

גבי בן הרוש: מבקר המדינה מדגיש את זה.

גבי בן הרוש: חוק שירותי הובלה מדבר על 10 טון.

גבי בן הרוש: הרישיון שהמדינה מנפיקה, בגלל שהתאמנו את עצמנו לאירופה, זה C1, זה מ-12 טון.

גבי בן הרוש: מבקר המדינה אומר: אותו נהג של 10 טון זה נהג משאית לכל דבר, אבל ידענו שתפסת מרובה, לא תפסת.

גבי בן הרוש: אם נראה את ה-12 טון, אנחנו מדברים על קרוב ל-300,000 נהגים.

יעקב מרגי: תגיד לי אתה, איך 140,000 נהגים עוברים בשנה השתלמות?

גבי בן הרוש: הכוונה בתקנה אחת לחמש שנים.

גבי בן הרוש: אנחנו מקבלים רישיון לעשר שנים, אחת לחמש שנים תהיה ההשתלמות הזאת.

יעקב מרגי: אני לא מבין.

יעקב מרגי: תסביר לי.

אבנר פלור: גבי, מה שאתה מדבר זה הנושא של ההשתלמויות העיתיות.

אבנר פלור: לשאלתך, אדוני היושב-ראש, יש לנו 140,000, אנחנו מדברים על שמונה שעות.

אבנר פלור: זה יום או יומיים ימי שישי.

יעקב מרגי: יומיים.

אבנר פלור: יש לנו למעלה מ-20 מכללות של משרד העבודה, שניתן לבצע בהן את ההשתלמויות.

אבנר פלור: יכול להיות גם מצב שחברה או חברות ירכשו את הקורס הזה ויעשו את זה אצלן.

אבנר פלור: זה לא חייב להיות במכללה, אבל זה יהיה מאושר על ידי משרד העבודה.

יעקב מרגי: ההשתלמות הזאת תמוכרז?

אבנר פלור: לא.

אבנר פלור: מכיוון שזה יהיה במכללות של משרד העבודה, אז אין צורך במכרז.

יעקב מרגי: משרד העבודה עצמו הסכים לזה?

יעקב מרגי: הוא מכיר את זה?

אבנר פלור: אמרתי שיש להם פה נציג.

אבנר פלור: סיכמנו איתם לגבי - - -

מחמוד חוג'יראת: אפשר להתייחס בבקשה?

יעקב מרגי: רבותיי, אתם רוצים לעזור לי לנהל את הדיון?

יעקב מרגי: אני שואל שאלות לא לעצמי, שיירשם בפרוטוקול, שיינתנו תשובות.

יעקב מרגי: אני על תקן של חלבן ברפת.

יעקב מרגי: ..

אבנר פלור: יש לנו פה נציג.

אבנר פלור: מפברואר 2021 הם יהיו ערוכים לבצע את ההשתלמויות.

יעקב מרגי: אתה אומר לי ש-140,00 יעברו בתוך שנה?

אבנר פלור: כן.

אבנר פלור: נקודה מאוד חשובה, אדוני היושב-ראש, אנחנו לא מחייבים נהג שלא מוביל מטען.

אבנר פלור: האחריות הפלילית, מה שקיים פה, זה לאותם נהגים שמובילים מטען.

יעקב מרגי: ברור לי.

אבנר פלור: לדוגמה, יש כאלה שיש להם רישיון והם לא עובדים בזה.

יעקב מרגי: אתה אומר שיש 140,000 בעלי רישיון.

יעקב מרגי: בכוונה שאלתי את גבי, לא את משרד התחבורה.

יעקב מרגי: כמה עוסקים בפועל בהובלת מטענים מעל 12 טון.

גבי בן הרוש: לפי חוק שירותי הובלה סדר גודל של 90,000-80,000, אבל אדוני, לא צריך להמציא את התקנה, היא קיימת.

גבי בן הרוש: אנחנו מכשירים את הנהגים על פי תקנה 587.

גבי בן הרוש: הנהג חייב לעבור הכשרה פעמיים, רק שהפעם לשם שינוי הכשרה אמיתית, הכשרה מקצועית.

יעקב מרגי: יש מישהו שרוצה להתייחס לסעיף?

יעקב מרגי: האם יש מישהו שרוצה להתייחס לסעיף?

מחמוד חוג'יראת: אני המפקח הארצי למקצועות התחבורה באגף להכשרה מקצועית במשרד העבודה.

מחמוד חוג'יראת: רק לתקן, יש לנו כ-60 מכללות שמקיימות את הקורסים להכשרה ברכב כבד ולא 20, כפי שצוין.

מחמוד חוג'יראת: כמעט בכל שנה יש לנו קרוב ל-900-800 ברכב כבד וציבורי.

מחמוד חוג'יראת: ברכב כבד משהו כמו 500-400.

מחמוד חוג'יראת: כך שניתן לבצע את ההכשרה הזאת במספר הנקוב, מה שאמרתם, 140,000.

מחמוד חוג'יראת: השאלה היא, האם כל נהג רכב כבד יעשה את זה או שכעבור חמש שנים, שלוש שנים, מי שסיים או-טו-טו את הקורס של ההכשרה של רכב כבד, הרי הוא כבר למד - - -

יעקב מרגי: אנחנו יוצאים מתוך הנחה, שאם יש 80,000 פעילים, הם לא ירצו להיות עבריינים, לא הם ולא המעסיקים שלהם.

יעקב מרגי: אנחנו יוצאים מתוך הנחה ש-80,000 הפעילים האלה יבואו לעבור את ההכשרות האלה.

יעקב מרגי: לכן אני שואל אם אתם ערוכים לכך.

מחמוד חוג'יראת: כן.

מחמוד חוג'יראת: ערוכים.

יעקב מרגי: ממתי אתם יכולים להתחיל את ההשתלמויות האלה?

מחמוד חוג'יראת: אנחנו נשתף פעולה בתוכנית עם משרד התחבורה, ואני מאמין שבתוך חודשים ניתן לסדר את המערכת ולהתחיל ביישום.

מרב תורג'מן: אדוני, אני מפנה את תשומת לב הוועדה שתחילתה של התקנה הזאת הוא 1 בינואר 2021, זאת אומרת, בעוד כחודשיים.

מרב תורג'מן: השאלה היא, האם אותן מכללות ערוכות להתחיל בהשתלמויות במועד הזה?

יעקב מרגי: חודשיים – פרסום, שיווק, יידוע.

מרב תורג'מן: אני מניחה שהמרצים באותן מכללות צריכים ללמוד ולהיערך בהתאם לחומר שאותו הם צריכים ללמד.

מחמוד חוג'יראת: כמובן.

מחמוד חוג'יראת: מרצים לנושא הובלת מטענים, כמובן יש לנו במכללות.

מחמוד חוג'יראת: כמובן ניתן להם את התוכנית ובמידת הצורך נעשה השתלמות גם למורים האלה.

מחמוד חוג'יראת: אני מעריך שלקראת מרץ ניתן לבצע את ההשתלמות.

מרב תורג'מן: בכל מקרה יש להם רק עשרה חודשים להעביר את כל הנהגים השתלמות.

יעקב מרגי: גם במרץ זה לא יהיה.

יעקב מרגי: תודה.

יעקב מרגי: עוד הערות?

נועם בגיינסקי: ברשותך, אני מבקש להסב את תשומת הלב שהתיקון הזה מדבר על "לא יוביל אדם".

נועם בגיינסקי: אין פה שום התייחסות לנושא של בעלי החברות.

נועם בגיינסקי: לכאורה לפי הנוסח הזה, האחריות על המעבר של ההשתלמות היא על אחריות הנהג.

נועם בגיינסקי: אם בעל החברה לא מאפשר לו, אני לא יכול לאכוף נגדו.

נועם בגיינסקי: אנחנו מבקשים, כמו בתקנה 85א', שכתוב "לא יוביל אדם ולא ירשה לאחר להוביל", שהוועדה תחליט עכשיו שהיא מקבלת את הנוסח, אבל להוסיף "ולא ירשה אחר להוביל", אם נהג אומר לי: אדוני, בעל הבית לא מוכן - - -

יעקב מרגי: כשמבינים, רוצים לעבור לתשובה מהר.

יעקב מרגי: בבקשה, יש תשובה, משרד התחבורה?

דוד טמיר: ההערה של המשטרה מתפרצת לדלת פתוחה.

דוד טמיר: זה היה הניסוח המקורי שלנו בעקבות ההערה של המשטרה, שהגיעה אומנם ברגע האחרון.

דוד טמיר: התייעצנו גם עם הייעוץ המשפטי של הוועדה וגם עם משרד המשפטים, ורצינו להוסיף נוסח – משרד המשפטים אחרי זה יבקשו להתייחס לזה בעצמם – אחרי "לא יוביל אדם מטען", להוסיף התייחסות גם לבעל הרכב ומי שהשליטה ברכב נתונה לו.

דוד טמיר: בנוסח שהוסכם, בהתייעצות עם הייעוץ המשפטי של הוועדה, אחרי "לא יוביל אדם מטען" יתווספו המילים "ובעל הרכב או מי שהשליטה עליו לא יניח ולא ירשה להוביל מטען", ומשם אנחנו חוזרים לנוסח הרגיל.

יעקב מרגי: משרד המשפטים תומך בזה?

דוד טמיר: משרד המשפטים ביקשו להתייחס לזה כרגע בדיון.

יעקב מרגי: נשמע את משרד המשפטים.

יעקב מרגי: בבקשה.

תמרה לב: יש לנו בזום גם את המחלקה הפלילית, שתתייחס לנושא הזה, כי הסוגיה היא פלילית.

יעקב מרגי: תעבירי לה את רשות הדיבור, אלא אם כן את רוצה לומר משהו.

לילך וגנר: רצינו להבין בהקשר הזה.

לילך וגנר: אם לבן אדם יש צי של משאיות והוא מתקשר בחוזה עם חברת הובלות, מה נדרש ממנו?

לילך וגנר: מה זה "לא ירשה לאחר להעביר מטענים"?

לילך וגנר: הוא צריך לבדוק את כל הנהגים של אותה חברה שהוא מתקשר איתה?

לילך וגנר: "לא ירשה לאחר" זה מונח מאוד עמום, ואנחנו בדרך כלל לא מאפשרים אותו בהקשר הזה.

יעקב מרגי: מה הנוסח שאת ממליצה?

לילך וגנר: רק רציתי לקבל הסבר איך זה פועל בפועל.

יעקב מרגי: גברתי, מה הנוסח המומלץ על ידיכם?

יעקב מרגי: אני מסכים איתך שהנוסח קצת בעייתי.

לילך וגנר: חשבתי, אלא אם יגידו לי אחרת – שוב, אני לא מכירה את שיטת ההעסקה – "לא יורה לאחר להוביל מטען בלא שאותו נהג עבר את אותה הדרכה שדיברתם עליה".

לילך וגנר: אני לא יודעת מה זה "לא יאפשר".

לילך וגנר: אני יודעת מה זה "לא יורה".

לילך וגנר: אם יש לו משאית, הוא לא יורה לנהג לנהוג בה, אלא אם אותו נהג עבר הכשרה.

מרב תורג'מן: הנוסח היום מדבר על "לא ירשה".

מרב תורג'מן: זאת אומרת, לתת הרשאה זה אחרי שיש בקשה מסוימת.

מרב תורג'מן: מן הסתם אתה לא מבקש אישור ממישהו שאין לו סמכות בעניין הזה, לכן אני חושבת שדווקא אפשר לחיות עם "לא ירשה".

מרב תורג'מן: וזה הנוסח שקיים היום ב-85א, אבל אני גם יכולה לחיות עם "לא יורה".

לילך וגנר: אני מודעת לזה שזה קיים היום, אני חושבת שהנוסח שקיים היום הוא לא מיטבי.

לילך וגנר: היום אנחנו מעדיפים להגדיר בצורה יותר מדויקת אם יש לנו הזדמנות לעשות את זה.

יעקב מרגי: אני חושב שזה בסדר.

מרב תורג'מן: אפשר.

דוד טמיר: אנחנו מתקנים "ובעל הרכב או מי שהשליטה עליו לא יורה"?

מרב תורג'מן: "לא יניח ולא יורה".

לילך וגנר: "לא יורה לאחר לנהוג" והסיפה זה כמו שהיה.

מרב תורג'מן: כן להשאיר את המילה "להניח"?

לילך וגנר: לא.

לילך וגנר: אני לא יודעת מה זה "להניח".

לילך וגנר: שוב, יש לי צי מכוניות ואני מתקשרת בחוזה עם חברת הובלות.

לילך וגנר: הנחתי לאותם נהגים של חברת ההובלות בלי שיש להם הכשרה נדרשת לנהוג, אני לא יכולה לדאוג לזה.

לילך וגנר: אני יכולה להתקשר בחוזה עם אותה חברת הובלות, והחברה הזאת היא זאת שצריכה לדאוג לזה שכל הנהגים יעברו הכשרה.

מרב תורג'מן: יש פה הבדל באחריות שהוא מורה לאדם לפעול כך לבין ההרשאה.

מרב תורג'מן: את מצמצת כאן את האחריות של בעל החברה או בעל הרכב.

לילך וגנר: שוב, כשיש לי בעלים של חברה, שיש לו צי משאיות ויש לו נהגים, הוא מורה לנהגים להוביל, והוא צריך כמובן להיות אחראי אם אותו נהג לא עבר הכשרה.

לילך וגנר: לעומת זאת, כאשר יש לי צי רכבים, ואני נקשרת עם צד ג', שהוא חברה אחרת, לעשות את ההובלות האלה, אני לא יכולה - - -

יעקב מרגי: הגב' וגנר, תקשיבי, אני לא משפטן, אבל בדינמיקה של ההתנהלות בחיים, אם אני מאמץ את הנוסח שלך "לא יורה" לעומת "הרשאה", אני משאיר פתח לוויכוחים משפטיים אין-סופיים.

יעקב מרגי: יכול לומר בעל החברה: נכון שהוא הנהג של הכלי הזה, אבל לא הוריתי לו לנהוג את המטען הזה.

יעקב מרגי: לעומת זאת, אם אני מורשה לנהוג בכלי הזה, אני, כמנהל החברה, נתתי לנהג פלוני, אני נושא אחריות על כל זה.

לילך וגנר: אני מסכימה עם אדוני.

לילך וגנר: אם הנהג הוא שלי, אני אחראית, גם אם לא הייתי כותבת כלום.

לילך וגנר: גם אם לא היינו כותבים "לא ירשה", הבעלים של החברה אחראי.

לילך וגנר: כתוב שהאחריות חלה על אדם, בוודאי היא חלה על הבעלים של החברה.

לילך וגנר: רק בנושא של מיקור חוץ בהתקשרות עם צד ג', חברת הובלות אחרת, שלא ישתמע מזה שאני אחראית על הנהגים של אותה חברת הובלות אחרת.

יעקב מרגי: זה לא מתחיל אצלך, זה מתחיל בחברה של המיקור חוץ.

יעקב מרגי: למה אני צריך לחפש מי זכה במכרז?

יעקב מרגי: ואיפה מופיע פה מי זכה במכרז?

לילך וגנר: בדיוק.

לילך וגנר: אני מסכימה.

יעקב מרגי: פה ההתייחסות היא לחברת ההובלה והנהג בלבד.

אבנר פלור: אבל שהוא לא יעסיק אותו אם הוא לא עשה, למרות שהוא צד ג'.

אבנר פלור: זאת הכוונה.

אבנר פלור: הוא לא יקבל אותו בכלל.

מרב תורג'מן: בדיוק.

מרב תורג'מן: ולכן אני מציעה בנוסח – יש לנו "לא יורה ולא ירשה".

מרב תורג'מן: להוריד את המילים "להניח" ולכתוב "לא יורה ולא ירשה", כי הרשאה היא אקטיבית.

מרב תורג'מן: אני נותנת הרשאה אקטיבית.

מרב תורג'מן: ולכן אני חושבת שכן יש מקום להגדיל פה את האחריות ואני מציעה "לא יורה ולא ירשה".

לילך וגנר: אני מקבלת את ההערה.

לילך וגנר: הנוסח מקובל עליי.

יעקב מרגי: תודה.

לילך וגנר: אני משנה ל"לא יורה ולא ירשה".

יעקב מרגי: התייחסויות נוספות.

גבי בן הרוש: זה קיים, אדוני, ואמרת בצדק, זה קיים בחוק שירותי הובלה, בסעיף 19.

יעקב מרגי: גבי, נשמה, יש לי יום ארוך.

יעקב מרגי: רק בעיות.

יעקב מרגי: איפה שיש בעיות תתערב, איפה שאין, עזוב.

יעקב מרגי: בואו נתקדם.

יעקב מרגי: יש לנו יום ארוך היום.

מרב תורג'מן: אדוני, אתה יכול להעלות להצבעה.

יעקב מרגי: אנחנו מעלים את תיקון תקנה 85, פסקה (2).

יעקב מרגי: מי בעד?

מרב תורג'מן: עם התיקון שקראתי.

יעקב מרגי: עם התיקון כפי שקראו.

יעקב מרגי: אושר.

יעקב מרגי: אין מתנגדים, אין נמנעים.

יעקב מרגי: חברת הכנסת לא השתתפה בהצבעה.

אימאן ח'טיב יאסין: רק נכנסתי.

יעקב מרגי: בצדק.

יעקב מרגי: כל הכבוד.

יעקב מרגי: פסקה (2) אושרה.

יעקב מרגי: עוברים לתיקון תקנה 86.

יעקב מרגי: 3.

דוד טמיר: בזה אנחנו יוצרים אחידות בהגדרות, כפי שהגדרנו בתקנה מס' 1.

יעקב מרגי: פחות או יותר הסברת וזה מובן.

יעקב מרגי: האם יש התייחסות?

גבי בן הרוש: הערה קטנה.

גבי בן הרוש: סולמות לא קיימים כבר 30 שנה.

גבי בן הרוש: אין מצב של סולמות.

גבי בן הרוש: הרכינות מודרניות, מנירוסטה, מאלומיניום.

יעקב מרגי: אם אחד מחזיק משאית ישנה והיא שורדת?

יעקב מרגי: נוריד אותה מהכביש.

גבי בן הרוש: לא.

גבי בן הרוש: אין הובלה כזאת.

יעקב מרגי: אם מישהו יתקין?

יעקב מרגי: ירתך משהו?

יעקב מרגי: תשאיר.

גבי בן הרוש: כבר 30 שנה - - -

יעקב מרגי: הלאה.

יעקב מרגי: האם יש הערות לתיקון תקנה 86?

נועם בגיינסקי: למשטרה אין הערות.

יעקב מרגי: תודה, נצ"מ נועם.

יעקב מרגי: אחרים?

יעקב מרגי: אם לא, אנחנו עוברים להצבעה.

יעקב מרגי: אנחנו מצביעים על תיקון תקנה 86, כל הפסקאות.

מרב תורג'מן: תקנה 3 לתקנות שמובאות בפני הוועדה.

מרב תורג'מן: אושרה.

יעקב מרגי: אין מתנגדים.

יעקב מרגי: אין נמנעים.

יעקב מרגי: תיקון תקנה 86 אושר.

יעקב מרגי: בבקשה.

יעקב מרגי: אבנר, מה התאריך?

אבנר פלור: 25 באוקטובר.

יעקב מרגי: אתה אומר שעד ה-31 בדצמבר אתה גומר את כל התהליכים שלך?

אבנר פלור: ביקשתי לא בדצמבר, אחרי ששמעתי את משרד העבודה.

יעקב מרגי: פברואר.

אבנר פלור: פברואר, כן.

יעקב מרגי: יהיה לך מספיק זמן?

אבנר פלור: עד פברואר זה אומר שאני מכין את כל המעטפת מול המכללות, והמכללות יתחילו בפברואר את הלימודים.

יעקב מרגי: בפברואר מתחילים לימודים.

מרב תורג'מן: אין פה התייחסות מתי המכללות צריכות להתחיל את ביצוע ההשתלמות.

מרב תורג'מן: יש פה התייחסות עד מתי הנהגים צריכים לעבור את ההשתלמות, שזה עד ה-31 בדצמבר 2021.

מרב תורג'מן: תחילת התקנות זה בינואר 2021, למעשה רציתם לתת להם שנה שלמה ללימודים האלה.

מרב תורג'מן: עכשיו אתה רוצה לקבוע את התחילה ל-1 בפברואר או 1 במרץ, ואז זה מצמצם את התקופה שהנהגים יהיו רשאים לצאת לאותה השתלמות.

אבנר פלור: מכיוון שלמשרד העבודה יש קושי להתחיל בינואר, עכשיו הוא אמר שהוא רוצה במרץ, אז אני אומר: נכון שאני אצמצם את הזמן מבחינת ההיערכות.

אבנר פלור: אם עכשיו זה ממרץ, במקום שזה יתחיל בינואר 2022, אפשר שהעבירה הפלילית תתחיל בפברואר או במרץ 2022, כך שיהיו אותם לוחות-זמנים מבחינת היערכות.

יעקב מרגי: אני שואל שאלות ואני מעניש את עצמי.

יעקב מרגי: ..

מרב תורג'מן: החשש הוא בטיחותי.

אבנר פלור: אני מבין את אדוני היושב-ראש.

יעקב מרגי: חיכו שש שנים או חמש שנים לתקנות, אז עוד שנה עד - - -

אבנר פלור: בכל מקרה תהיה פה שנה, אדוני היושב-ראש, מכיוון שרק בינואר 2022 אני אתחיל את האכיפה ואת העבירה הפלילית.

יעקב מרגי: ואתה רוצה כדי להספיק עד מרץ 2022.

יעקב מרגי: אנחנו לא אוהבים לדחות, אבל גם לא אוהבים לתקן תקנות, סליחה על הביטוי, שהן כלאם פאדי.

יעקב מרגי: אני לא רואה איך המגזר הציבורי – עם כל הכבוד למחמוד חוג'יארת – אני לא מאמין שבשרשרת המזון שזה יוצא ממשרד התחבורה עם הסיליבוס ועם כל מה שצריך למשרד העבודה, וממשרד העבודה למכללות, ומהמכללות וכו', תגידו שתהיו מוכנים ב-1 בפברואר.

יעקב מרגי: בהנחה שתהיו מוכנים ב-1 בפברואר, בעוד שאנחנו מאמינים, על פי דבריכם, שיש 80,000 מתוך 140,000 בעלי רישיון, שזה העיסוק שלהם, שיצטרכו לעבור את ההשתלמות הזאת, אני אתן לכם את זה.

יעקב מרגי: אני חושב שזה יותר נכון מאשר להילחץ ולא יהיה בסוף, במיוחד שזו עבירה פלילית.

יעקב מרגי: מה אומר נצ"מ נועם?

יעקב מרגי: אתה איתי בחשש.

נועם בגיינסקי: אני תמיד איתך, כבוד היושב-ראש.

יעקב מרגי: תודה.

יעקב מרגי: לכן ניתן לכם עד 1 במרץ, אבל זה התחלת ההשתלמויות.

יעקב מרגי: יש מקום שזה כתוב בתקנות?

דוד טמיר: תחילת החובה נכון לכרגע בנוסח הקיים זה החל מה-1 בינואר 2021, תחילת החובה לביצוע ההשתלמות.

מרב תורג'מן: הכול יידחה, גם תחילת החובה תידחה ל-1 במרץ, וגם תחילתן של התקנות.

מרב תורג'מן: ההוראה שבגינה ניתן להחיל אחריות פלילית, תידחה גם היא עד ה-1 במרץ 2022.

אבנר פלור: עד 28 בפברואר או שיש 29?

מרב תורג'מן: התחילה היא ב-1 במרץ.

מרב תורג'מן: זה מה שנהוג לעשות, תחילת החודש.

דוד טמיר: נדחה בהתאמה גם את האיסור הפלילי, שתישאר שנה לביצוע.

יעקב מרגי: על זה אנחנו מדברים.

יעקב מרגי: תדחה את התחילה של מערך ההשתלמויות.

מרב תורג'מן: נגיע לסעיף התחילה בתקנה 7, ושם נבהיר.

אבנר פלור: אני רוצה רק להבהיר עוד פעם לפרוטוקול, וגם גבי יושב פה, זה אומר שצריכים כבר להתחיל להיערך לזה, שלא נגיע לסוף - - -

יעקב מרגי: אתה אומר לי?

יעקב מרגי: אני אומר לך.

אבנר פלור: אדוני היושב-ראש, אני אומר את זה פה, כשיש פה את כל הגורמים - -

יעקב מרגי: זה לא מעניין.

יעקב מרגי: תעשה עבודה כמו שצריך אצלך.

אבנר פלור: אין בעיה.

אבנר פלור: - - שידעו שהם כבר צריכים להיערך לזה.

גבי בן הרוש: מה שאני מבקש, אדוני, הערה למשרד העבודה ולמשרד התחבורה.

גבי בן הרוש: בנוהל שמציעים למרצים שלהם או לפיקוח, כתוב שם ששישי-שבת הם לא עובדים, לא עושים פיקוח.

גבי בן הרוש: אני לא רוצה שבת, אבל אמרנו שבחברות המשאיות העבודה יורדת בשישי לפחות ב-40%, זה היום שאני פחות אגרום נזק לחברות ההובלה.

יעקב מרגי: אבנר, אני חושב שצריך להיות קשוב.

יעקב מרגי: עזוב את הרצון שלו.

יעקב מרגי: אם אנחנו חפצים שהתקנות האלה לא יהיו אות מתה, וכל ה-80,000 הנהגים האלה יספיקו, הרי יש אילוצים של מעסיק, אילוצים של עבודה, אילוצים של משפחה, לך תדע עם הקורונה הזאת, מה יהיה איתה, אני חושב שימי שישי, גם יאפשרו את ההשתלמויות.

יעקב מרגי: תשימו את זה בהנחיות של משרד העבודה.

יעקב מרגי: תסגרו את זה ביניכם.

מחמוד חוג'יראת: אנחנו נשקול את זה בחיוב.

יעקב מרגי: תודה רבה עבור הרצון הטוב.

יעקב מרגי: תודה, גבי.

יעקב מרגי: בבקשה, יש עוד התייחסויות?

מרב תורג'מן: התאריך שאתם מציעים כאן

מרב תורג'מן: ב-183ג(א) הוא 1 במרץ?

יעקב מרגי: 2022.

מרב תורג'מן: אתה יכול להעלות את זה להצבעה.

יעקב מרגי: תקנה 4 בנוסח הוועדה.

יעקב מרגי: מי בעד?

יעקב מרגי: אושרה.

יעקב מרגי: אין מתנגדים, אין נמנעים.

יעקב מרגי: תקנה 4 אושרה, כולל שתי הפסקאות (א) ו-(ב).

יעקב מרגי: תקנה 5, הוספת תקנה.

יעקב מרגי: אנחנו מדברים על אותו תקן כל הזמן.

דוד טמיר: זה החלק השני של אותו תקן, כאשר למעשה התקנה הזאת מתייחסת לרכבים עצמם.

דוד טמיר: אם עד עכשיו דיברנו על החובה של הנהגים, בעצם על הגורם האנושי, כאן אנחנו מדברים על התאמה של הרכבים עצמם להוראות התקן במובן זה של טבעות עיגון וכל ההיבטים הטכניים שיאפשרו את יישום הוראות התקן.

יעקב מרגי: אבנר, התקן הזה יהיה באתר של משרד התחבורה?

אבנר פלור: לא.

אבנר פלור: לא באתר.

אבנר פלור: אפשר יהיה לראות את זה באופן פיזי במשרדי אגף הרכב בתל אביב.

יעקב מרגי: הוא צריך לנסוע לשם לראות את התקן?

יעקב מרגי: למה?

אבנר פלור: יש בעייתיות עם פרסום תקנים ישראליים.

יעקב מרגי: לא הבנתי.

יעקב מרגי: תסביר.

אבנר פלור: יש בעייתיות משפטית, לפחות ממה שהבנתי.

אבנר פלור: המשפטנים יוכלו להסביר יותר טוב ממני - -

יעקב מרגי: לא בטוח.

אבנר פלור: - - של פרסום תקנים ישראליים לציבור, מכיוון שזה בתשלום.

יעקב מרגי: תקנו את זה.

יעקב מרגי: אם זה משאב.

יעקב מרגי: תקנו את זה ממכון התקנים פעם אחת.

אבנר פלור: לא.

אבנר פלור: התקן עצמו, אדוני היושב-ראש, אנחנו יזמנו אותו, אנחנו מימנו אותו ביותר מ-300,000 שקלים.

יעקב מרגי: אז מה הבעיה?

יעקב מרגי: למה אדם בעידן הטכנולוגי, כשסניפי בנקים נסגרים ואתה מדבר עם מכונות – למה מנהל חברה, קצין בטיחות של חברה או נהג, צריכים לנסוע לתל אביב, לשבת שם, לעיין בבר מינן?

יעקב מרגי: אני מנסה להבין, יכול להיות שיש רציונל משפטי.

יעקב מרגי: אני מנסה להבין למה.

אבנר פלור: מקצועית אין לי בעיה, אבל משפטית יש בעיה.

יעקב מרגי: מכובדי, הבנתי.

יעקב מרגי: אני שואל שאלה.

יעקב מרגי: משרד התחבורה, משרד ממשלתי, מחבר תקינה.

יעקב מרגי: יותר מזה, אתה אומר שהיית שותף לחיבור התקן, השקעת בחיבור התקן.

יעקב מרגי: למה ריבונו של עולם זה לא יכול להיות באתר של אגף הרכב של משרד התחבורה?

יעקב מרגי: למה צריך לגשת פיזית עם ידיים מאחור, לעיין ולא לקחת כלום?

דוד טמיר: מהטעם שלמכון התקנים יש טענות קנייניות ביחס לתקנים שהם מפרסמים, לכן הם גם דורשים את התשלום.

דוד טמיר: הדרך שלנו להתגבר על זה למעשה, וזה עלה כאן קודם בדיון, שהוראות התקן עצמן מורכבות להבנה לאנשים מן היישוב, ולכן הנגשת התקן מבחינתנו - - -

יעקב מרגי: כשהוא ייסע לתל אביב זה יהיה יותר ברור?

דוד טמיר: לא.

דוד טמיר: אבל בשביל זה הוא יקבל - - -

דוד טמיר: הוא ייסע לתל אביב, ישלם 100 שקל חניה.

אימאן ח'טיב יאסין: אולי אתה תשלם כמו שרוצים להוציא אגרה למשל או נסח טאבו.

אימאן ח'טיב יאסין: משלמים כמה שקלים, מוציאים את הנסח.

מרב תורג'מן: הם לא נותנים.

תמרה לב: אני אשלים את מה שדוד טמיר אמר, מדובר בעניין של זכויות יוצרים.

תמרה לב: ההיבט הקנייני שדוד דיבר עליו, שזה זכויות יוצרים של מכון התקנים.

תמרה לב: ברגע שזה מפורסם, אין שום סיבה לאף אחד לשלם.

יעקב מרגי: שהמדינה תהוון ותרכוש ממכון התקנים ותעמיד לרשות הציבור.

יעקב מרגי: יימנעו הרבה בעיות והרבה תקלות.

תמרה לב: אם המדינה תעשה את זה, ותרכוש את זכויות היוצרים לתקן, היא יכולה לעשות את זה.

תמרה לב: גם אם אני קונה תקליט, משלמת על תקליט, אני לא יכולה להפיץ אותו לכל העולם, ולכן זאת השאלה פה כרגע.

תמרה לב: כמו שדוד אמר, רוב הציבור לא צריך את התקן הזה, הציבור הרחב לא צריך אותו.

תמרה לב: בדרך כלל זה מסוג הדברים המקצועיים שמי שנדרש להם זה הגורמים מקצועיים.

יעקב מרגי: מתוך 80,000 כמה?

יעקב מרגי: למה את קובעת דברים כמסמרות?

יעקב מרגי: מתוך 140,000 בעלי רישיון ייעודי כזה, 80,000 פוטנציאלים.

יעקב מרגי: למה זה רק כמה?

תמרה לב: סליחה על המסמרות.

יעקב מרגי: מבחינתי זה חומר למחשבה לשולחן הזה ברפורמה של מכון התקנים.

יעקב מרגי: וזה יהיה, זה יעלה.

יעקב מרגי: אין דבר כזה.

יעקב מרגי: במיוחד כשאתה אומר שחלק מהתקן - - -

אבנר פלור: אנחנו מימנו את התקן.

אבנר פלור: אנחנו מימנו ב-300,000 שקל את התקן.

יעקב מרגי: מימנתם את התקן, אז מגיעות לכם מכות, סליחה על הביטוי.

יעקב מרגי: מכות פרוצדורליות, לא מכות פיזיות.

יעקב מרגי: תודה רבה.

גבי בן הרוש: רק הערה, אדוני, ברשותך.

גבי בן הרוש: מדובר על תקן למשאיות הכבדות, הסמי-טריילר והפול-טריילרים, מרביתם חדשים עם התקן החדש, מרביתם.

גבי בן הרוש: קודם כול, את המשאיות אנחנו מייבאים מאירופה.

גבי בן הרוש: אנחנו מדברים רק על הנתמכים.

אומר לכם: האם יש התייחסות להוספת תקנה 5?

נועם בגיינסקי: כבוד היושב-ראש, למשטרה אין התייחסות.

יעקב מרגי: תודה, חשוב שייאמר.

יעקב מרגי: לאחרים יש?

מרב תורג'מן: אני רק אפנה את תשומת לב הוועדה, שתחילתה של התקנה הזאת, כפי שהמשרד מציע, זה 1 ביולי 2021.

מרב תורג'מן: אולי תסבירו את הסיבה לזה?

מרב תורג'מן: והאם לאור הדחייה של החודשיים הנוספים גם פה נדרשת דחייה?

אבנר פלור: קודם כול, נתנו לזה מועד מוקדם יותר, מכיוון שלא תוכל ליישם את סעיפי התקן אם הרכב לא מותאם לכך, אבל עכשיו יש התייעצות עם דוד טמיר, מכיוון שהארכנו גם את ההכשרה של הנהגים, אז אנחנו מבקשים גם פה לתת שלושה חודשים נוספים כך שזה יהיה מותאם.

יעקב מרגי: אני חושב שזה נכון.

מרב תורג'מן: אז 1 בספטמבר?

יעקב מרגי: תודה על תשומת הלב.

דוד טמיר: זה לא רלוונטי כרגע לנוסח התקנה שקראנו, אבל זה יהיה רלוונטי בהמשך.

מרב תורג'מן: נכון, אבל בכל זאת, מכיוון שדנו בעניין המהותי, חשבתי שגם נכון להעלות את זה.

מרב תורג'מן: אדוני יכול להעלות להצבעה את תקנה 5.

יעקב מרגי: מי בעד תקנה 5?

יעקב מרגי: אושרה.

יעקב מרגי: אין מתנגדים, אין נמנעים.

יעקב מרגי: תיקון תקנה 5 אושר.

יעקב מרגי: בבקשה, תקנה 6.

דוד טמיר: תקנה 6 זה תיקון לתוספת השישית, בהיבט של נקודות החובה שייקבעו ביחס לעבירות שנקבעו בתיקון הזה.

דוד טמיר: אנחנו מכניסים כאן תיקון לטבלה שמצויה בתוספת השישית.

דוד טמיר: פרט 18 אנחנו מחליפים ומפנה לתקנה 86.

יעקב מרגי: הנושא ברור.

יעקב מרגי: האם יש הערות?

מרב תורג'מן: יש לי הערה משלימה, שלא נוגעת לנוסח הזה, אלא בעניין של עבירות הקנס.

מרב תורג'מן: כידוע, לצד העבירות הפליליות שקבועות מכוח פקודת התעבורה, גם בתקנות התעבורה, השר קובע בצו עבירות קנס – צו התעבורה (עבירות קנס) – בעצם ברירת קנס לתהליך הפלילי.

מרב תורג'מן: בפני הוועדה כרגע אין את ברירת הקנס הזאת, ומבירור שעשיתי עם משרד התחבורה עולה שהם מכינים את הצו הזה ויביאו אותו בהקדם לאישור הוועדה.

יעקב מרגי: זה לא משהו מובנה בכלל?

דוד טמיר: רק הערה כהשלמה למה שאמרה היועצת המשפטית של הוועדה.

דוד טמיר: למעשה הנושא של ברירת הקנס זה נושא שעלה לקראת הדיון.

דוד טמיר: הכנו את זה לקראת הדיון וזה היה אמור להגיע ולהיות מאושר, אבל לא הגענו לקבל את הסכמת שר המשפטים, ולכן אנחנו נביא את זה במועד מאוחר יותר לאישור הוועדה.

דוד טמיר: רק צריך להבהיר שזה לא פוגע בתיקון הזה, מאחר שהאיסור הפלילי נכנס לתוקף רק ב-1 במרץ 2022.

יעקב מרגי: זה קל בעיניך?

יעקב מרגי: אל תגלה לאף אחד, הנהג לא 24/7 על הכביש, לפי החוק הוא נוהג 12 שעות.

יעקב מרגי: נכון ככה החוק לנהג משאית?

יעקב מרגי: נכון, נועם?

יעקב מרגי: אבל בפועל, אל תספרו לאף אחד, זה לא ככה.

יעקב מרגי: אז בוא תקשיב לי - - -

נועם בגיינסקי: כן, כבודו.

יעקב מרגי: אתה לא יכול להגיד לי שזה לא נורא, כשיש סבירות גבוהה מאוד שיהיה לו רישום פלילי על עבירות כאלה ואין לו ברירת קנס מוכנה.

יעקב מרגי: אני לא מבין למה זה לא נגמר יחד עם תיקון התקנות?

יעקב מרגי: אני לא שומע אופק, וכשאתה אומר לי שזה לא אושר על ידי משרד המשפטים, אני רואה את אורך הגלות, אני רואה אותו דבר במשרד המשפטים.

יעקב מרגי: משרד המשפטים איתנו?

יעקב מרגי: זה מהפרקטיקה שלנו בחקיקה.

יעקב מרגי: אנחנו מכירים את זה פה.

דוד טמיר: כבודו, רק הערתי לתשומת הלב.

דוד טמיר: לא אמרתי שזה בסדר, אני רק אומר שמבחינה מהותית - - -

יעקב מרגי: השתמע שזה לא מפריע ליישום החוק.

יעקב מרגי: רישום פלילי זה לא דבר של מה בכך.

מרב תורג'מן: תצטרכו להגיש כתב אישום, להוכיח את האשמה.

דוד טמיר: אנחנו מתכוונים להעביר את זה לפני שנגיע ליישום.

יעקב מרגי: בוא נשמע.

יעקב מרגי: בבקשה, גברתי.

תמרה לב: זה לא היה הנושא פה לדיון.

תמרה לב: אני יכולה לבדוק איפה זה עומד.

יעקב מרגי: את לא יודעת לומר לנו כרגע?

יעקב מרגי: אני מבקש תוך כדי הדיון.

יעקב מרגי: זה חשוב לי כדי לדעת אם אני מסיים היום את תיקון התקנות או דוחה את זה למועד אחר.

תמרה לב: אוקיי.

תמרה לב: אני אבדוק.

יעקב מרגי: תודה.

יעקב מרגי: נשמע בהמשך.

דוד טמיר: נגיד רק שמבחינת הסטטוס הרי אנחנו כבר נמצאים עם אישור נוסח של התיקון של פקודת התעבורה, וזה יועבר בהקדם לקבלת אישור שר המשפטים, ויובא בשנית לאישור הוועדה.

יעקב מרגי: כמה זמן אתה במגזר הציבורי?

דוד טמיר: עשר שנים.

יעקב מרגי: יש לך קילומטראז'.

יעקב מרגי: תגיד לי כמה זמן רומן כזה מתמשך בממוצע לאישור תקנות, אישור נוסחים של משרד המשפטים?

דוד טמיר: אני מסכים כמובן עם כבודו, רק שכאן באמת העבודה המהותית כבר נעשתה וכבר הוכנה.

יעקב מרגי: אבל זה אצלך עדיין.

יעקב מרגי: עוד לא התחלת את העבודה.

דוד טמיר: לא, לא.

דוד טמיר: אנחנו סיימנו.

יעקב מרגי: אתה סיימת, זה עוד לא התחיל.

יעקב מרגי: לא הכנסת לתנור, למכונה, לעיבוד.

יעקב מרגי: זה משרד המשפטים, יש להם צרות גדולות יותר, וזה לא שיר.

דוד טמיר: אנחנו מקווים שזה יהיה.

יעקב מרגי: אתה יכול לקוות, אבל אני רוצה לדעת, כי למשרד המשפטים יש שעון אחר, לחץ דם אחר, לוח-זמנים אחר וסדרי עדיפויות אחרים בתיקון תקנות, שלא תיקחו אותי למקומות אחרים שלא חשבתי עליהם.

יעקב מרגי: יש הערות?

יעקב מרגי: התייחסויות?

נועם בגיינסקי: כבוד היושב-ראש, אחרי שמבקשים להוסיף את התוספת האחרונה לצו עבירות הקנס, כמובן אין התנגדות.

יעקב מרגי: אתה חי עם זה שיכול להיכנס החוק הזה לתוקף ויש לך רק רישום פלילי, התמודדות פלילית, כתבי הגנה וכל הסיפור הזה?

נועם בגיינסקי: אני אומר שאם מכניסים לתיקון גם את התיקון של צו עבירות הקנס - - -

מרב תורג'מן: לא.

מרב תורג'מן: זה לא בתיקון.

יעקב מרגי: כרגע זה לא נמצא.

יעקב מרגי: אין ברירת קנס כרגע.

נועם בגיינסקי: כרגע זה בעייתי, כי אז מי שלא יעבור את ההדרכה ב-1 במרץ יקבל הזמנה לבית משפט.

נועם בגיינסקי: אם עד ה-1 במרץ - - -

יעקב מרגי: נתחיל לפרנס את עורכי דין.

יעקב מרגי: אתם יודעים כמה עולה עורך דין תעבורה רק כדי לטפל בזה שלקחו לך את הרישיון לתחנה?

יעקב מרגי: התליית רישיון 30 יום – אתם יודעים כמה עולה התהליך הכי זול?

קריאה: 5,000 שקל.

יעקב מרגי: בחיוך זה 5,000.

יעקב מרגי: בפריפריה זה 5,000.

נועם בגיינסקי: היושב-ראש, אם מישהו חושב שייקח יותר משנה התיקון של צו עבירות הקנס, יכול להיות שצריך לחשוב להכניס את התוקף של העבירה הפלילית לא ב-1 במרץ, אלא לדחות את זה, אם אנחנו לא רוצים לגרום עוול לנהגים.

יעקב מרגי: תמיד אבא שלי עליו השלום אמר שאני לא סתם שואל שאלות כשהייתי שואל שאלות.

נועם בגיינסקי: הוא ידע מה הוא אמר.

יעקב מרגי: תודה, אני מקווה שעד סוף הדיון יהיו לנו תשובות ממשרד המשפטים כמה זמן הם מעריכים.

יעקב מרגי: כשאתה אומר לי שעשיתם את העבודה, עו"ד דוד טמיר, אצלכם זה גמור?

דוד טמיר: כן.

דוד טמיר: כן.

יעקב מרגי: מה זה גמור?

דוד טמיר: זה כבר אחרי אישור נוסח של משרד המשפטים, זה רק צריך לצאת ממשרד התחבורה ללשכת שר המשפטים, לקבל את אישורו.

יעקב מרגי: מה מונע מכם להוציא את זה?

מרב תורג'מן: אדוני, ביקשתי את טיוטת הנוסח, יש בידי את טיוטת הנוסח, אבל כאמור יש עוד פרוצדורות, זה צריך להיות מאושר במשרד המשפטים, להגיע לוועדה.

יעקב מרגי: ברור.

יעקב מרגי: כרגע יש לי את הטיוטה ביד.

יעקב מרגי: מבחינתך, כמה זמן אתה צריך כדי להעביר את זה למשרד המשפטים?

דוד טמיר: עוד השבוע זה יועבר.

יעקב מרגי: זו הצהרה לפרוטוקול.

יעקב מרגי: אמרתי לכם שאני על תקן החלבן ברפת.

יעקב מרגי: ..

יעקב מרגי: נשמע את תשובת משרד המשפטים.

יעקב מרגי: כמה זמן זה ייקח?

יעקב מרגי: בבקשה, יש לנו תשובה.

תמרה לב: כמו שעו"ד דוד טמיר אמר, זה עוד לא הגיע אלינו למשרד המשפטים לאישור.

תמרה לב: משרד התחבורה צריך להעביר את זה לאישור, ולכן כרגע אין לי צפי.

תמרה לב: אני כן יכולה להגיד שמכיוון שזה כבר עבר את הנוסח, את העולם המהותי זה כבר עבר, זו פרוצדורה שבדרך כלל לא לוקחת הרבה זמן, ואנחנו כמובן נעשה את זה במהירות האפשרית.

יעקב מרגי: תודה רבה.

יעקב מרגי: זה נאמר לפרוטוקול.

יעקב מרגי: נמשיך לעקוב אחרי זה.

יעקב מרגי: תודה.

יעקב מרגי: מי בעד התיקון לתוספת השישית?

יעקב מרגי: אושר.

יעקב מרגי: אין מתנגדים, אין נמנעים.

יעקב מרגי: התיקון לתוספת השישית אושר.

יעקב מרגי: תחילה ותחולה.

דוד טמיר: נעשה כאן את התיקון, בהתאם לדיון שהיה, ובמקום התאריך שנקבע כרגע, 1 בינואר 2022, נדחה את מועד התחילה ל-1 במרץ 2022.

דוד טמיר: בהתאמה אנחנו נדחה את זה.

דוד טמיר: במקום ב-1 בינואר זה יעבור ל-1 במרץ 2021.

דוד טמיר: וגם פה נעשה את השינוי, שזה יידחה ל-1 בספטמבר 2021.

דוד טמיר: אנחנו רק רוצים להסביר לוועדה ש-O1 ו-O2 זה גרורים קלים, עד 3.5 טון, כאשר סברנו שאין מקום לחייב.

דוד טמיר: בדרך כלל הם נמצאים בידי אנשים פרטיים, וסברנו שאין מקום לחייב אנשים פרטיים לתקן את הגרורים ולהתקין בהם את מקומות העיגון בהתאם לתקנות האלה, וזה יחול למעשה רק על נגררים חדשים שיירשמו החל מ-1 בספטמבר ואילך.

יעקב מרגי: מאה אחוז.

מרב תורג'מן: אין לי הערות על זה.

יעקב מרגי: יש הערות לתחילה ותחולה?

נועם בגיינסקי: למשטרה אין הערות.

נועם בגיינסקי: מקובל.

יעקב מרגי: תודה ואנחנו נעבור להצבעה.

יעקב מרגי: מי בעד תחילה ותחולה, תקנה 7?

יעקב מרגי: אושרה.

יעקב מרגי: אין מתנגדים, אין נמנעים.

יעקב מרגי: תחילה ותחולה אושרו.

יעקב מרגי: סיימנו.

יעקב מרגי: יש הזדמנות למירי רגב לחתום על עוד תקנות.

יעקב מרגי: שמתי לב שבתחילת התקנות שיניתם לנוסח נקבה.

גבי בן הרוש: אדוני היושב-ראש, בקשה קטנה.

גבי בן הרוש: משרד התחבורה כמובן, בכפוף למשרד המשפטים, בהליך של תיקון תקנות, אני מדבר על המטענים החורגים.

גבי בן הרוש: אנחנו כרגע עובדים עם כל מיני היתרים מול המשטרה, מול משרד התחבורה.

גבי בן הרוש: הייתי מאוד מבקש שאם משרד התחבורה יאיץ את התקנות האלה, הן חשובות לחיי אדם, שהוועדה תיתן לזה סדר עדיפות.

יעקב מרגי: התחלת טוב, סיימת גרוע.

יעקב מרגי: אני נוזף בהם, מאיץ בהם.

יעקב מרגי: ראית בממוצע כמה זמן לוקח לתקן פה במדינה שלנו משהו.

יעקב מרגי: תאמין לי, הרבה יותר קל לבנות מחלף מאשר לתקן תקנות.

יעקב מרגי: אני אומר לך.

יעקב מרגי: בכניסה למושב שלי הייתה תאונה מצערת של שלוש נערות ירושלמיות שבאו לחגוג יום הולדת ורצו לחזור הביתה, יום שישי אחד קיפחו את חייהן.

יעקב מרגי: שש שנים בערך עובדים על הכביש.

יעקב מרגי: על תקנות אני מדבר.

יעקב מרגי: לא סתם התעקשתי עם משרד המשפטים ועם העורך דין המלומד שהוא יאמר לי איפה זה עומד מבחינתו, כי אני יודע מה הזמנים.

יעקב מרגי: זה שנים, כי זה לא בוער, יש דברים אחרים, אז שמים בצד לתיקון.

יעקב מרגי: במקום לקחת ולגמור – בוא נשב היום, נגמור – אם זו הייתה שיטת העבודה, זה לא היה נזרק.

גבי בן הרוש: אדוני כל הכבוד.

גבי בן הרוש: אתה מעביר מסר שלא היה פה הרבה זמן.

גבי בן הרוש: תודה.

יעקב מרגי: הישיבה נעולה.

יעקב מרגי: תודה רבה.